Veebruar 2007

Veebruar 2007, kroonika

1. veebruar
Prantsusmaal jõustus osaline avalikes kohtades suitsetamise keeld. Esmajärjekorras muudeti suitsuvabaks ettevõtted ja riigiasutused, haiglad, koolid, raudtee-, bussi- ning lennujaamad. Toitlustusasutustele laieneb suitsetamise keeld 2008. aastal.
Prantsusmaal teatas globaliseerumisvastane talunik ja euroskeptik José Bové oma kavatsusest kandideerida kevadistel presidendivalimistel.
Suurbritannias jõustusid seadused, mille kohaselt suurendati lennureisijatelt lennufirmade tekitatavate keskkonnakahjude leevendamiseks kogutavaid makse. Euroopa-sisestel lendudel tuleb turistiklassis nüüd tasuda 10 Suurbritannia naelsterlingit, mandritevahelistel lendudel 40 naelsterlingit pileti kohta.
Suurbritannia kirjanik J. K. Rowling teatas, et viimane osa populaarsest Harry Potteri romaanisarjast avaldatakse 21. juulil 2007.
Valgevenes Bresti–Moskva maanteel Dzjaržõnski linna lähistel sõitis halva ilma tõttu üle katuse buss Venemaa turistidega. Kaks turisti sai surma, neli toimetati haiglaravile.
Venemaa pealinnas Moskvas andis president Vladimir Putin iga-aastase pressikonverentsi, kus vastas kolme ja poole tunni kestel ajakirjanike küsimustele. Muuhulgas kinnitas president, et ta ei ole omale ametijärglast valinud ja uus president leitakse demokraatlike valimiste tulemusel.
Venemaa pealinnas Moskvas arreteeriti Kalmõkkia Vabariigi endine senaator Leon Tšahmahtšjan, keda süüdistatakse organiseeritud kuritegeliku grupi loomises kontrolli omandamiseks lennufirma Transaero üle.
Hiina president Hu Jintao külastas oma Aafrika-visiidi raames Libeeriat ja allkirjastas president Ellen Johnson-Sirleafiga lepingud Hiina investeeringute suurendamiseks Libeeria majandusse.
Iisraelis kuulas Liibanoni sõja uurimiskomisjon kuus tundi üle riigi peaministrit Ehud Olmertit.
Iraagis Al-Ḩillah linnas turu lähistel toimus kaks enesetaputerroristi rünnakut. Rünnakutes hukkus vähemalt 45 ja vigastada sai 150 inimest.
Eesti suursaadik Rootsis Alar Streimann andis Stockholmis kuningas Carl XVI Gustafile üle oma volikirjad.
Eesti Rahvusraamatukogus kuulutati välja 2006. aasta kakskümmend viis kaunimat Eesti raamatut ja viis kaunimat Eesti lasteraamatut. Rahvusraamatukogu eripreemia Kuldraamat pälvisid illustraatorid Tiit Jürna ja Juss Piho.

2. veebruar
Maailmapank allkirjastas lepingu, mille kohaselt eraldatakse Palestiina omavalitsusele 25 miljonit USA dollarit abiraha. Peamiselt avalike teenuste jaoks mõeldud raha jagatakse president Maḩmūd ‘Abbāsi büroo vahendusel.
ÜRO eriesindaja Martti Ahtisaari avalikustas plaani Kosovo küsimuse lahendamiseks, milles küll ei mainitud sõna "iseseisvus", ent nähti ette Kosovo autonoomia laiendamine ulatuses, mis viiks piirkonna iseseisvumiseni. Serbia president Boris Tadić teatas vastuseks, et Serbia ei tunnista kunagi Kosovo iseseisvust.
Slovakkia peaminister Robert Fico teatas 110 sõjaväeinseneri kojutoomisest Iraagi missioonilt ning nimetas Iraagi sõda ebaõiglaseks ja valeks.
Ameerika Ühendriikide Florida osariiki tabasid tornaado ja äikesetormid. Tugevalt said kannatada Orlandost põhja poole jäänud alad. Hukkus üheksateist inimest ja kahjustusi said enam kui 1500 hoonet.
Ecuadoris astus ametisse kaitseminister Lorena Escudero.
Filipiinide lõunaosas Mindanao saarel Kidapawani linnas ründasid 25 relvastatud isikut vanglat ja vabastasid sealt 47 vangi. Valitsuse hinnangul korraldasid rünnaku islamistlikud mässulised.
Filipiinide lõunaosas Zamboanga del Suri provintsis maanteel põrkasid kokku gaasiveok ja reisijaid täis buss. Gaasiplahvatuses hukkus 66 inimest.
Hiina president Hu Jintao külastas oma Aafrika-visiidi raames Sudaani ja kohtus pealinnas Hartumis Sudaani presidendi ‘Umar Ḩasan Aḩmad al-Bashīriga.
Palestiinas Gaza tsoonis algasid uuesti kokkupõrked islamiliikumiste Ḩamās ja Al-Fataḩ toetajate vahel, millega katkes 30. jaanuaril sõlmitud vaherahu. Ḩamās tulistas rakettidega omavalitsuse presidendi Maḩmūd ‘Abbāsi büroo ümbrust Gaza linnas, Al-Fataḩ üksused piirasid aga sisse Ḩamāsi kontrolli all oleva siseministeeriumi. Kokku hukkus päeva jooksul kokkupõrgetes 17 inimest.
Eesti Rahvusraamatukogu allkirjastas koostöökokkuleppe Valgevene Rahvusraamatukoguga. Lepingule kirjutasid Eesti Rahvusraamatukogu kuppelsaalis alla direktorid Tiiu Valm ja Roman Motulski.

3. veebruar
Hispaania pealinnas Madridis osalesid õhtul vähemalt 180 000 inimest meeleavaldusel vasakpoolse valitsuse ja baskide vasakpoolse terroriorganisatsiooni Euskadi ta Askatasuna (ETA) vastu. Meeleavaldajad heitsid peaminister José Luis Rodríguez Zapaterole ette läbirääkimiste jätkamist ETAga ja nõudsid tema tagasiastumist.
Rootsis suleti kontrolliks Forsmarki tuumaelektrijaama mõlemad reaktorid, sest tekkisid kahtlused reaktorite väliskihi kummitihendite leketes.
Saksamaa liidukantsler Angela Merkel saabus visiidile Egiptusse, et kohtuda riigi presidendi Hosni Mubarakiga ja osaleda saksa-araabia majandusfoorumi avamisel. Visiidi keskseks teemaks kujunesid Lähis-Ida rahuprotsessiga seotud küsimused.
Colombias Sardinata linna lähistel kivisöekaevanduses toimus plahvatus. Õnnetuses hukkus vähemalt 31 kaevurit.
Tšiili kõige lõunapoolsemas linnas Punta Arenases kohaliku aja järgi kell 3.00 öösel puhkenud hotellipõlengus hukkus kümme turisti, neist neli Argentinast, neli Saksamaalt ja kaks Hollandist. Veel kuus turisti sai tulekahjus vigastada.
Iraagis Kirkuki linnas plahvatas seitse autopommi, millest osa olid suunatud kurdide parteide büroode vastu. Kokku hukkus rünnakutes 4 ja sai vigastada 37 inimest.
Iraagi pealinna Bagdadi šiiitidega asustatud linnaosa turul õhkis enesetaputerrorist lõhkeainega täidetud veoauto. Rünnakus hukkus 135 inimest.
Pakistani loodeosas ründas oletatav Talibani võitleja lõhkeainega täidetud autoga Pakistani sõjaväekonvoid. Rünnakus hukkus terrorist ise ja kaks sõdurit.
Egiptuses esitas riigiprokuratuur süüdistuse Kanada kodakondsusega 31-aastasele egiptlasele, kes väidetavalt spioneeris Iisraeli kasuks. Lisaks temale esitati sarnane süüdistus veel kolmele Iisraeli kodanikule.
Eestis Järvamaal sõitis hommikul kell 8.45 Pärnu–Rakvere–Sõmeru maantee 74. kilomeetril teelt välja ja kraavi buss 25 lapse ja 10 täiskasvanuga. Vigastada sai viis last ja kolm täiskasvanut.
Eesti esinduslauluks 2007. aasta Eurovisiooni lauluvõistlusel valiti Gerli Padari esitatud lugu "Partners in Crime".

4. veebruar
Kreekas võitis peaminister Kóstas Karamanlísi valitsus umbusaldushääletuse parlamendis. Valitsuse umbusaldamist toetas 122 parlamendiliiget, vastu oli 164.
Saksamaa liidukantsler Angela Merkel jätkas neljapäevast visiiti Araabia maadesse, lahkudes Egiptusest ja kohtudes õhtul Saudi Araabia pealinnas Ar-Riyāḑis kuningas ‘Abdullāhiga.
Afganistanis võtsid Ameerika Ühendriigid üle 33 000 sõdurist koosneva NATO väekontingendi juhtimise. Väekontingendi uueks juhiks sai kindral Dan McNeill.
Araabia Ühendemiraatides avalikustati 40-liikmelise Föderaalse Rahvusnõukogu uus koosseis. Lisaks üldvalimistel nõukogusse valitud ühele naisele nimetasid emiirid sinna veel kaheksa naist, tõstes naiste esindatuse nõuandvas organis 22,5 protsendini.
Bangladeshi pealinnas Dhakas vahistasid julgeolekuüksused mitmed riigi tipp-poliitikud, teiste seas ka endise siseministri Mohammad Nasimi ja riigiministri Mohiuddin Khan Alamgiri. Vahistamist ei põhjendatud.
Hiina president Hu Jintao saabus oma Aafrika-visiidi raames Sambia pealinna Lusakasse ja kohtus seal Sambia presidendi Levy Mwanawasaga.
Iisraeli valitsus nimetas kaitsejõudude kindralstaabi uueks ülemaks kindralmajor Gabi Ashkenazi.
Iraagi pealinna Bagdadi põhjaosas tulistati granaadiheitjatest peamiselt sunniitidega asustatud elurajooni. Rünnakus hukkus viisteist inimest.

5. veebruar
Poolas astus ametist tagasi kaitseminister Radosław Sikorski. Uueks kaitseministriks nimetati senine presidendi personaliülem Aleksander Szczygło, kes astus ametisse 7. veebruaril.
Rumeenias astus ametist tagasi välisminister Mihai-Răzvan Ungureanu.
Venemaa pealinnas Moskvas kohtusid Euroopa Liidu välispoliitika juht Javier Solana, Euroopa Komisjoni välisasjade volinik Benita Ferrero-Waldner, Saksamaa välisminister Frank-Walter Steinmeier ja Venemaa välisminister Sergei Lavrov, et leida võimalusi ühise seisukoha kujundamiseks Kosovo tuleviku küsimuses.
Venemaa prokurörid esitasid uued süüdistused naftafirma Jukos karistust kandvatele eksjuhtidele Mihhail Hodorkovskile ja Platon Lebedevile. Mõlemat meest süüdistatakse nüüd lisaks maksudest kõrvalehoidmisele ja pettustele ka rahapesus.
Venemaa ja Jaapan keelustasid linnugripi puhangute tõttu linnuliha impordi Suurbritanniast.
Venemaa valitsus otsustas tõsta alates 1. juulist 2007 männi-, kuuse- ja kaseümarpalgi väljaveo tollitariifi 4 eurolt 10 eurole tihumeetrilt.
Ameerika Ühendriikides vahistati inimröövi kavandamises süüdistatuna 43-aastane astronaut Lisa Nowak. Ta oli rünnanud ja üritanud röövida kosmosesüstiku piloodi William Oefeleini naistuttavat Colleen Shipmanit, tehes seda väidetavalt armukadedusest.
Ameerika Ühendriikides teatas endine New Yorgi linnapea, Vabariikliku Partei liige Rudolph Giuliani oma kavatsusest kandideerida 2008. aasta presidendivalimistel.
Ameerika Ühendriikide Kongressi Senatis blokeerisid Vabariikliku Partei esindajad Demokraatliku Partei liikmete algatatud debati. Debati tulemusel soovisid demokraadid jõuda resolutsioonini, mis oleks mõistnud hukka täiendavate väeüksuste saatmise Iraaki.
Ameerika Ühendriikide president George W. Bush esitas Kongressile riigieelarve kava 2008. aastaks kogumahus 2,9 triljonit USA dollarit, millest 622 miljardit dollarit on ette nähtud kaitsekuludeks. Viimastest moodustab suure osa sõjategevuse jätkamine Iraagis ja Afganistanis.
Kongo Demokraatlikus Vabariigis astus ametisse peaminister Antoine Gizenga valitsus. Välisministriks sai Mbusa Nyamwisi, siseministri koha säilitas Denis Kalume ja põllumajandusministriks nimetati Nzanga Mobutu.
Eestit külastas Rootsi kommunikatsiooni- ja infrastruktuuriminister Åsa Torstensson, kes allkirjastas Tallinnas koos Eesti siseministri Kalle Laanetiga riikidevahelise mere- ja lennuotsingute ning -pääste koostöölepingu.
Eestis sõlmis Ajakirjade Kirjastus firmaga Foodmarketing lepingu Eesti suurima toiduajakirja Oma Maitse ostmiseks.

6. veebruar
Prantsusmaa peaminister Dominique de Villepin avaldas ajalehele Financial Times antud intervjuus arvamust, et Ameerika Ühendriikide tegevus Iraagis on läbi kukkunud ja kritiseeris rahvusvahelise kogukonna suutmatust Iraani kriisi lahendamisel.
Suurbritannias vabastas politsei kaks meest, kes vahistati 31. jaanuaril Birminghamis korraldatud terrorivastase operatsiooni käigus. Ülejäänud seitse kahtlusalust jäeti veel 72 tunniks vahi alla.
Venemaal Astrahani oblastis avas ühes sõjaväeosas ajateenija oma vahikorra ajal tule kaassõdurite pihta. Kaks sõdurit sai surma ja üks haavata, tule avanud ajateenija lasi seejärel ennast maha.
Ameerika Ühendriikides esitati eelmisel päeval arreteeritud astronaut Lisa Nowakile süüdistus ka esimese astme mõrvakatses.
Mehhiko kuurortlinnas Acapulcos ründasid relvastatud isikud kahte politseijaoskonda ja tapsid kokku seitse inimest. Politsei hinnangul oli tegu narkokaubitsejate jõukude vastusega politsei hiljutistele operatsioonidele uimastikaubanduse ohjeldamiseks.
Hiina president Hu Jintao jätkas oma visiiti Aafrikas, kohtudes Lõuna-Aafrika Vabariigi presidendi Thabo Mbekiga ning allkirjastades mitmed majandus- ja põllumajanduskoostöö lepingud kahe riigi vahel.
Iraagi pealinnas Bagdadis röövisid Iraagi armee mundrites relvastatud isikud Iraani saatkonna teise sekretäri. Iraani võimud süüdistasid inimröövis Ameerika Ühendriikide alluvuses tegutsevat Iraagi kaitseministeeriumi eriüksust.
Saudi Araabias kohtusid kuningas ‘Abdullāh'ga Palestiina islamiliikumiste Al-Fataḩ ja Ḩamās juhid Maḩmūd ‘Abbās ja Khālid Mash‘al.
Eestis esitas lahkumisavalduse Tallinna peaarhitekt ja linnaplaneerimisameti juhataja Ike Volkov.

7. veebruar
Euroopa Komisjon avalikustas strateegia autode heitgaaside vähendamiseks. Strateegia kohaselt kehtestatakse aastaks 2012 autode heitgaaside emissiooni ülempiiriks 130 grammi süsihappegaasi kilomeetri kohta.
Austria siseminister Günther Platter teatas ulatusliku lastepornograafia võrgustiku avastamisest, kuhu kuulus 2361 kahtlusalust 77 riigist üle maailma, kes laadisid Venemaal asuvast serverist alla laste seksuaalset ahistamist kujutavaid videofilme.
Poolas astus vastuolude tõttu peaminister Jarosław Kaczyńskiga ametist tagasi siseminister Ludwik Dorn. Dorn jäi valitsusse siiski edasi asepeaministrina. Uueks siseministriks nimetati Janusz Kaczmarek.
Venemaa võimud kuulutasid persona non grata'ks ja saatsid Moskva lennujaamast tagasi Norra kaitseministeeriumi nõuniku Ingjerd Krokeni, kes saabus Venemaale ametliku delegatsiooni koosseisus arutama tuumaallveelaevade lammutamise projekti Koola poolsaarel.
Venemaa president Vladimir Putin nimetas Murmanski oblasti kuberneriks uuesti senise kuberneri Juri Jevdokimovi.
Ameerika Ühendriikide Kongressi Senat kiitis ühehäälselt heaks admiral William Falloni nimetamise USA keskväejuhatuse ülemaks, kelle ülesandeks on sõjaliste operatsioonide juhtimine Lähis-Ida piirkonnas.
Bhutani kuningas Jigme Khesar Namgyal Wangchuck alustas oma esimest välisvisiiti India pealinnas New Delhis.
Hiina pealinnas Pekingis jätkati kuuepoolseid kõnelusi Põhja-Korea tuumaprogrammi üle. Kõnelustel osalevad Hiina, Põhja-Korea, Lõuna-Korea, Jaapani, Venemaa ja Ameerika Ühendriikide esindajad.
Iisraeli ja Liibanoni sõdurid sattusid kahe riigi piiril Avivimi küla lähistel tulevahetusse. Tulevahetus sai alguse kui Iisraeli buldooser tungis neutraaltsooni, et otsida ja kahjutuks teha islamiliikumise Ḩizb Allāh paigaldatud lõhkekehi. Kokkupõrkes keegi vigastada ei saanud.
Iraagi pealinnast Bagdadist 30 kilomeetrit loode suunas tulistati alla Ameerika Ühendriikide sõjaväehelikopter CH-46 Sea Knight. Kõik pardal olnud seitse meeskonnaliiget hukkusid.
Saudi Araabias Mekas toimusid kuningas ‘Abdullāh' vahendatud läbirääkimised Palestiina rivaalitsevate islamiliikumiste juhtide Maḩmūd ‘Abbāsi ja Khālid Mash‘ali vahel.
Somaalia kodusõda: Somaalia pealinna Muqdisho sadamapiirkonda ja Baraka elamurajooni tulistati granaadiheitjatest. Rünnakutes hukkus vähemalt kaheksa inimest, kellest kaks olid lapsed.
Eestis Järvamaal süttis öösel ajalooline Kärevere raudteejaama hoone. Tuletõrje sai teate põlengust kohaliku aja järgi kell 3.02. Tulekahjus hävis maja teine korrus ja esimene korrus sai ulatuslikke veekahjustusi, hukkus hoones elanud vanem vaimuhaige mees.

8. veebruar
Hispaanias Sevillas algas NATO liikmesriikide kaitseministrite kahepäevane mitteametlik kohtumine. Kohtumisel keskenduti NATO tegevusele Afganistanis, NATO suhetele Venemaaga ja koostööle Vahemere-äärsete araabia riikidega.
Itaalias kiitis peaminister Romano Prodi vasaktsentristlik valitsus heaks seaduseelnõu samasooliste paaride kooselu seadustamiseks.
Läti parlament (seim) võttis häältega 69:26 vastu seaduse, millega volitas valitsust allkirjastama piirileping Venemaaga sellele täiendavaid territoriaalsetele pretensioonidele viitavaid klausleid või deklaratsioone lisamata.
Prantsusmaal algas riigiametnike streik, millega nõutakse koondamiste lõpetamist avalikus sektoris. Valitsuse hinnangul osaleb streigis 22,9% kõigist ametnikest.
Suurbritannia politsei esitas 31. jaanuaril Birminghamis korraldatud terrorivastase operatsiooni käigus vahistatud viiele inimesele ametliku süüdistuse mõrva kavandamises.
Venezuelas sõlmis riik Ameerika Ühendriikide firmaga AES Corporation lepingu pealinna riigi ühe suurema eraomandis oleva energiaettevõtte Electricidad de Caracas enamusosaluse ostuks. Riik omandab 82 protsenti ettevõtte aktsiatest, tasudes selle eest 740 miljonit USA dollarit.
Iraagi pealinnas Bagdadis korraldasid Ameerika Ühendriikide ja Iraagi üksused ühisoperatsiooni tervishoiuministeeriumi hoones ning arreteerisid ministri asetäitja Hakim Zamili.
Saudi Araabias Mekas läbirääkimisi pidanud Palestiina islamiliikumiste Al-Fataḩ ja Ḩamās juhid jõudsid kokkuleppele ühisvalitsuse moodustamises, kus Al-Fataḩ saab kuus ning Ḩamās seitse ministrikohta.
Burundi president Pierre Nkurunziza vallandas allumatuse ja ametikohustuste eiramise tõttu asepresident Marina Barampama, kes oli ametis olnud vaid kuus kuud.
Eestis esitas Keskerakonna ja Tallinna linnavolikogu liige Tarmo Lausing ettepaneku kuulutada Eesti Raudtee taasriigistamise päev 9. jaanuar Eesti majanduse taassünni päevana riiklikuks tähtpäevaks ning lipupäevaks.

9. veebruar
Bosnia ja Hertsegoviina parlament kiitis heaks ja kinnitas ametisse peaminister Nikola Špirići valitsuse. Välisministriks sai Sven Alkalaj ja rahandusministriks Dragan Vrankić.
Saksamaal Essenis algas grupi G8 rahandusministrite ja keskpankade juhtide kahepäevane tippkohtumine.
Saksamaal Münchenis algas 43. Müncheni julgeolekupoliitika konverents, mis keskendus teemale "Globaalne kriis, globaalsed kohustused". Kolmepäevasel konverentsil osales kakssada delegaati, peamiselt eri riikide riigipead, kaitseministrid ja julgeolekueksperdid. Üritusest võttis osa ka Eesti president Toomas Hendrik Ilves.
Suurbritanniale kuuluvatel Turksi ja Caicose saartel toimusid parlamendivalimised. Valitsev Progressiivne Rahvuslik Partei kogus 60 protsendi valijate toetuse ja kolmteist kohta 15-liikmelises parlamendis.
Indias Assami osariigis Gauhati raudteejaamas plahvatas pomm. Inimesed õnnetuses vigastada ei saanud, raudteejaama hoone sai kergelt kahjustada. Plahvatus toimus mõni tund enne India Rahvuskongressi juhi Sonia Gandhi saabumist spordivõistluste avamisele.
Burundis nimetati uueks asepresidendiks Gabriel Ntisezerana.
Guineas nimetas president Lansana Conté riigi peaministriks Eugène Camara.
Somaalia pealinna Muqdisho põhjaosas avaldas umbes 800 inimest meelt rahuvalvejõudude saatmise vastu Somaaliasse ning põletas Etioopia, Uganda ja Ameerika Ühendriikide lippe.
Eestis sõlmis ettevõtja Oliver Kruudale kuuluv aktsiaselts Kalev lepingu telekanalit Eeter haldava aktsiaseltsi Santenor ostuks. Tehingu hind seati sõltuvusse Santenori majandustulemustest.

10. veebruar
Hispaaniale kuuluval Tenerife saarel eksis tunnelite võrgustikku ära 30-liikmeline rühm inimesi, kellest ühel õnnestus omal jõul tunnelist välja pääseda. 23 inimest päästeti, 6 suri hapnikupuudusse.
Prantsusmaal Alpides toimus lennuõnnetus Suurbritanniast Shorehamist Cannes'i teel olnud väikelennukiga Piper PA 34 Seneca. Õnnetuses hukkus kolm inimest.
Serbia koosseisu kuuluva Kosovo pealinnas Prištinas toimusid albaanlaste meeleavaldused, millega nõuti ÜROlt piirkonnale täielikku iseseisvust. Kokkupõrgetes meeleavaldajate ja ÜRO korrakaitsejõudude vahel sai vigastada vähemalt 70 inimest.
Ameerika Ühendriikides Illinoisi osariigis Springfieldi linnas teatas Demokraatlikku Parteisse kuuluv ja Illinoisi osariiki esindav senaator Barack Obama ametlikult oma kandideerimisest 2008. aasta presidendivalimistel.
Ameerika Ühendriikides Los Angeleses kuulutati välja 2007. aasta Grammy elutöö muusikaauhinnad. Selle pälvisid ansamblid The Doors, The Grateful Dead ja Booker T. & the M.G.s ning lauljad Maria Callas, Ornette Coleman ja Joan Baez.
Iraagis võttis Ameerika Ühendriikide vägede juhtimise üle kindralleitnant David Petraeus.
Guinea pealinnas Conakrys ja mitmetes muudes linnades algasid uued rahvarahutused, millega väljendati pahameelt president Lansana Conté liitlase Eugène Camara nimetamise üle riigi peaministriks. Kokkupõrgetes julgeolekujõududega hukkus kaheksa inimest.

11. veebruar
Portugalis toimus rahvahääletus abortide teostamist puudutava seaduse leevendamiseks. Eelnõu kohaselt saaksid kõik selleks soovi avaldanud naised õiguse aborti sooritada kuni kümnenda rasedusnädalani. Eelnõu toetas 59,3 protsenti hääletamas käinud inimestest, kuid 40-protsendiline hääletusaktiivsus oli referendumi õnnestumiseks ebapiisav. Peaminister José Sócrates lubas seejärel eelnõu parlamendis jõustada.
Prantsusmaa pealinnas Pariisis avalikustas Prantsuse Sotsialistliku Partei presidendikandidaat Ségolène Royal oma 100-punktilise valimisprogrammi, milles ta keskendub peamiselt sotsiaalprobleemide lahendamisele.
Suurbritannia pealinnas Londonis kuulutati välja 2007. aasta Briti Filmi- ja Telekunsti Akadeemia (BAFTA) auhinnad. Parimaks filmiks tunnistati film "Kuninganna" (The Queen), selles peaosa mänginud Helen Mirren pälvis parima naisosatäitja auhinna. Parima Briti filmi auhinna sai "Šotimaa viimane kuningas" (The Last King of Scotland), selles peaosa mänginud Forest Whitaker tunnistati parimaks meesosatäitjaks.
Suurbritannia mobiilsidefirma Vodafone omandas enamusosaluse India mobiilsidefirmas Hutchison Essar. Tehinguga omandas Vodafone 67 protsenti Hutchison Essari aktsiatest, tasudes nende eest 11,1 miljardit USA dollarit.
Venemaa president Vladimir Putin saabus Saudi Araabiasse, alustades sellega oma ringsõitu Lähis-Ida riikides.
Ameerika Ühendriikides Los Angeleses kuulutati välja 2007. aasta Grammy muusikaauhinnad. Viis auhinda võitis USA kantritrio The Dixie Chicks, neli auhinda sai Red Hot Chili Peppers ja kolm Mary J Blige. Parima kooriettekande kategoorias pälvis auhinna eesti helilooja Arvo Pärdi teos "Da Pacem" Eesti Filharmoonia Kammerkoori ettekandes dirigent Paul Hillieri juhatamisel.
Ameerika Ühendriikides valiti Harvardi Ülikooli presidendiks 59-aastane lõunaosariikide ajaloolane Drew Gilpin Faust. Uus president astub ametisse 1. juulil 2007 ja temast saab esimene naispresident ülikooli ajaloos.
Brasiilias Rio de Janeiros toimusid narkojõukude ja endistest politseinikest koosnevate relvaüksuste kokkupõrked kontrolli saavutamiseks äärelinnades. Tulevahetustes hukkus kokku üheksa inimest.
Türkmenistanis toimusid presidendivalimised. 89,2-protsendilise toetusega valiti presidendiks senine presidendi kohusetäitja Gurbanguly Berdimuhammedow. Võimude teatel osales valimistel 98,7 protsenti hääleõiguslikust elanikkonnast.
Eestis Raplamaal Tallinna–Pärnu–Ikla maantee 75. kilomeetril toimus kell 17.56 raske liiklusõnnetus, milles põrkas kokku neli sõiduautot. Kõige raskemini sai kannatada Läti päritolu Audi 100, milles viibinud neljast Läti kodanikust kolm hukkusid. Veel kolm inimest toimetati ravile Pärnu Haiglasse. Liiklus maanteel oli tõsiselt häiritud kahe tunni jooksul pärast õnnetust.

12. veebruar
Gruusia lääneosas Khuthaisi linna lähistel kukkus alla Thbilisist Senakisse teel olnud kaitseministeeriumi helikopter 17 inimesega pardal. Mitmed inimesed said õnnetuses vigastada, hukkunuid ei olnud.
Itaalia politsei teatas relvakaubitsejate võrgu avastamisest ja kahjutuks tegemisest. Peamiselt ekspordiärimeeste juhitud võrgustik kavatses väidetavalt tarnida tuhandeid relvi Iraagi mässulistele.
Saksamaal vabastas Stuttgardi ringkonnakohus tingimisi ennetähtaegselt vasakpoolse terrorirühmituse Punaarmee Fraktsioon (Rote Armee Fraktion, RAF) ühe juhi Brigitte Mohnhaupti.
Serbiale kuuluvas Kosovos astus tagasi siseminister Fatmir Rexhepi. Tema kohusetäitjaks nimetati senine ministri asetäitja Blerim Kuqi.
Venemaa president Vladimir Putin jätkas visiiti Lähis-Ida riikidesse, külastades Katarit.
Ameerika Ühendriikides Utah' osariigis Salt Lake Citys avas relvastatud mees kohaliku aja järgi kell 18.45 Trolley Square'i kaubanduskeskuses tule, tappes viis ja vigastades nelja inimest. Tulevahetuses politseiga sai surma ka tulistaja ise.
Ameerika Ühendriikides Pennsylvania osariigis Philadelphias ründas relvastatud mees kohaliku aja järgi umbes 20.30 büroohoones seal viibinud inimesi, tappes neist kolm ja haavates ühte. Pärast rünnakut lõpetas mees ise elu enesetapuga.
Iisrael katsetas öösel edukalt õhutõrjeraketti Arrow: Tel Avivist lõuna pool asuvast baasist välja lastud raketiga tulistati Vahemere kohal alla Iraani pikamaaraketi Shahab-3 imitatsioon.
Iraagi pealinnas Bagdadis plahvatas kahel turul kokku neli pommi. Bab as-Sharqi turul toimunud plahvatuses hukkus viis inimest ja Shorja turul toimunud kolmes plahvatuses seitsekümmend üks inimest.
Iraagi kõrgeim tribunal mõistis riigi endise asepresidendi Taha Yassin Ramadani surma poomise läbi, tunnistades ta kaasvastutavaks 148 šiiidi hukkamise eest Ad-Dujayli külas 1980. aastatel.
Jaapani pealinnast Tōkyōst nelikümmend kilomeetrit lõuna pool asuva Ameerika Ühendriikide sõjaväebaasi juures toimus hilisõhtul pommiplahvatus. Väikese purustusjõuga lõhkekeha plahvatamisel inimesed ega hooned kannatada ei saanud.
Guinea ametiühingud alustasid taas üldstreiki, nõudes president Lansana Conté tagasiastumist. Pealinnas Conakrys toimusid kokkupõrked tänavatele tulnud meeleavaldajate ja kesklinnale juurdepääsu sulgenud armeeüksuste vahel. President kuulutas riigis välja erakorralise seisukorra ja andis armeele käsu kord taastada.
Eesti president Toomas Hendrik Ilves kohtus Berliinis Saksamaa liidupresidendi Horst Köhleriga. Kohtumisel keskenduti Euroopa Liidu tulevikule, käsitledes Euroopa põhiseadusliku lepingu menetlemist, Euroopa Liidu laienemist ja koostööd Venemaaga.

13. veebruar
Gruusia president Mihheil Saakašvili andis Venemaa näitlejale Stanislav Sadalskile Gruusia kodakondsuse ja autasustas teda Au ordeniga eriliste teenete eest. Sadalski on silma paistnud sõnavõttudega grusiinide suhtes rakendatud repressioonide vastu Venemaal.
Venemaa president Vladimir Putin kohtus oma Lähis-Ida visiidi raames Jordaania pealinnas ‘Ammānis kuningas ‘Abdullāh II ja Palestiina omavalitsuse presidendi Maḩmūd ‘Abbāsiga.
Venemaa pealinna Moskva Vnukovo lennuväljal kukkus lumetormis alla Berliini teel olnud ja Ameerika Ühendriikide lennufirmale Ford Aero kuuluv väikelennuk Challenger-850. Vigastada sai kaks meeskonnaliiget.
Ameerika Ühendriikides teatas Massachusettsi osariigi endine kuberner, Vabariikliku Partei liige Mitt Romney oma kavatsusest kandideerida 2008. aasta presidendivalimistel.
Ameerika Ühendriikide riigisekretäri asetäitjana ehk asevälisministrina alustas tööd senine riikliku julgeoleku direktor John Negroponte.
Hiina pealinnas Pekingis jõuti kuuepoolsetel läbirääkimistel esialgsele kokkuleppele Põhja-Korea tuumaprogrammi küsimuses. Mitteametlikel andmetel nõustus Põhja-Korea oma tuumajaama sulgema, saades vastutasuks 50 000 tonni kütuseabi.
Iraagi pealinna Bagdadi lääneosas õhkis enesetaputerrorist majanduskõrgkooli juures lõhkeainega täidetud auto. Surma sai kuusteist ja vigastada kolmkümmend kaheksa inimest, plahvatuses hävis ka üks läheduses asuvatest hoonetest.
Iraagi valitsus avalikustas uue julgeolekuplaani pealinna Bagdadi jaoks. Plaan nägi muude meetmete seas ette ka piiri sulgemise kolmeks päevaks Süüria ja Iraaniga ning liikumiskeelu pikendamise Bagdadis.
Liibanoni pealinna Beiruti lähistel peamiselt kristlastega asustatud Bikfaya linna juures maanteel sai pommiplahvatustes kannatada kaks bussi. Hukkus kolm ja sai vigastada kakskümmend inimest.
Alžeerias Kabiilia piirkonnas korraldati pommirünnakud seitsmele politseijaoskonnale. Hukkus seitse inimest ja kolmteist sai vigastada. Vastutuse rünnakute eest võttis terroriorganisatsiooni al-Qāidaga seotud relvarühmitus.
Eestis teatas bussiettevõte Hansabuss ametlikult uue Tallinn–Riia bussiliini "Tallinn Riga Business Line" avamisest. Äriklassi teenindust pakkuv liin avatakse 1. märtsil.
Eesti välisminister Urmas Paet avas Prantsusmaal Pariisis koos Prantsusmaa Euroopa asjade ministri Catherine Colonnaga Eesti uue saatkonnahoone.
Eestis allkirjastasid Isamaa ja Res Publica Liidu peaministrikandidaat Mart Laar ning represseerituid ühendava Murtud Rukkilille Ühingu esimees Enn Uibo rahvusliku koostöö leppe, millega kinnitati toetust Vabadussõja ausamba püstitamisele.
Eesti Riigikogus läbis teise lugemise keelatud rajatise kõrvaldamise seaduse eelnõu koos ettepanekuga, mille kohaselt tuleb valitsusel Tallinnas asuv pronkssõduri ausammas teisaldada kolmekümne päeva jooksul pärast seaduse jõustumist.
Eestis Sakus toimus Eesti Talupidajate Keskliidu kongress, kus pidas tervituskõne ka Eesti president Toomas Hendrik Ilves.
Eestis Pärnu linnavolikogus lagunes Eestimaa Rahvaliidu, Eesti Keskerakonna ning Isamaa ja Res Publica Liidu koalitsioon, kui linnapea Mart Viisitamm taotles abilinnapea Mart Alliku ametist vabastamist.

14. veebruar
Euroopa Parlament kiitis häältega 382:256 heaks resolutsiooni, mis mõistis hukka kolmteist Euroopa Liidu liikmesriiki, kes aitasid uurimisaruande kohaselt kaasa terrorismis kahtlustatavate isikute ebaseaduslikule vahistamisele ja transpordile CIA poolt.
Saksamaa ja Ameerika Ühendriikide autoettevõte DaimlerChrysler avalikustas plaani, mille kohaselt koondatakse Põhja-Ameerikas Chrysleri tootmisüksustes kokku 13 000 töökohta, neist 9000 Ameerika Ühendriikides ja 4000 Kanadas. Kavandatakse ka ühe autotehase sulgemist.
Serbiale kuuluvas Kosovos astus pärast nädalavahetusel toimunud kokkupõrkeid meeleavaldajate ja ÜRO julgeolekujõudude vahel tagasi kohalik ÜRO politseiülem Stephen Curtis.
Serbia parlament lükkas tagasi ÜRO eriesindaja Martti Ahtisaari kava Kosovo regiooni tuleviku kohta, mis looks tingimused Kosovo iseseisvumiseks.
Ameerika Ühendriikide president George W. Bush teatas avalikus esinemises, et tema valitsus on veendunud Iraani revolutsioonilise kaardiväe liikmete seostes Iraagis toime pandud rünnakutega USA vägede vastu.
Boliivia ja Brasiilia jõudsid kokkuleppele Boliivia poolt Brasiiliale tarnitava maagaasi hinnatõusu määras.
India pealinnas New Delhis kohtusid India, Hiina ja Venemaa välisministrid. Kohtumisel arutati võitlust terrorismiga, uimastikaubandusega ja olukorda Afganistanis.
Iraani kaguosas Zāhedāni linnas plahvatas autopomm. Rünnakus hukkus kaheksateist inimest, neist enamus Iraani revolutsioonilise kaardiväe liikmed.
Liibanoni pealinna Beiruti Märtrite väljakul toimus tuhandete osavõtjatega meeleavaldus 2005. aastal mõrvatud peaministri Rafiq al-Hariri mälestamiseks.
Nepali pealinnas Katmandus sadas 45 minuti vältel lund. Eelmine lumesadu Nepali pealinnas leidis aset 63 aastat varem.
Türkmenistanis vannutati ametisse 11. veebruaril toimunud presidendivalimised võitnud Gurbanguly Berdimuhammedow.
Eestisse saabus kahepäevasele ametlikule visiidile Leedu peaminister Gediminas Kirkilas, kes kohtus Tallinnas Eesti Energia tegevjuhi Sandor Liivega ja andis Eesti peaministri Andrus Ansipiga ühise pressikonverentsi.
Eestis Tallinnas valiti linna munitsipaalpolitsei uueks juhiks 38-aastane Kaimo Järvik, kes töötas seni Tallinna Kesklinna Valitsuse arendusnõunikuna.
Eestis Pärnu linnavolikogus sõlmiti uus koalitsioonileping Eestimaa Rahvaliidu, Eesti Keskerakonna ja Eesti Reformierakonna vahel. Lepingu kohaselt sai Rahvaliit ühe, Keskerakond ja Reformierakond kaks abilinnapea kohta. Linnapea koht jäi Keskerakonnale, linnavolikogu esimehe koha saab Reformierakond.
Eestis valiti energiaettevõtte Fortum Elekter uueks tegevjuhiks ettevõtte juhatuse senine liige Märt Jemmer.

15. veebruar
Hispaania pealinnas Madridis algas kohtuprotsess märtsis 2004 rongides pommiplahvatuste korraldamises kahtlustatava 29 isiku üle. Tollastes rünnakutes hukkus 191 inimest.
Saksamaal Mannheimis mõistis kohus viieks aastaks vangi 67-aastase kirjaniku ja kirjastaja Ernst Zündeli, kes tunnistati süüdi holokausti eitamises.
Venemaa president Vladimir Putin nimetas senise kaitseministri Sergei Ivanovi esimeseks peaministriks. Uueks kaitseministriks sai senine maksuteenistuse juht Anatoli Serdjukov.
Venemaa president Vladimir Putin vabastas ametist Tšetšeeni Vabariigi presidendi Alu Alhanovi ja nimetas presidendi ajutiseks kohusetäitjaks peaminister Ramzan Kadõrovi.
Venemaa pealinnas Moskvas tapeti kohaliku aja järgi kell 13.00 üks aserbaidžaani diasporaa juhtidest Tšingiz Sõrojev.
Venemaa peaprokuratuur keeldus Leedu Tööpartei endise juhi Viktor Uspaskihhi väljaandmisest Leedu võimudele.
Ameerika Ühendriikide president George W. Bush teatas, et kavatseb kevadel 2007 saata Afganistani veel täiendavalt 3200 sõdurit ja kutsus ka teisi NATO riike üles aktiivselt kaasa aitama Afganistani armee tugevdamisele.
Antarktika lähistel süttis varahommikul põlema Jaapani vaalapüügilaev Nisshin Maru. Meeskonnaliikmed evakueeriti teiste laevade poolt, üks meeskonnaliige jäi põlengus kadunuks.
Hiina välisminister Li Zhaoxing saabus ametlikule visiidile Jaapanisse, mille raames kohtub ta peaminister Shinzō Abe ja välisminister Tarō Asōga.
Palestiinas astus ametist tagasi omavalitsuse peaminister Ismā‘īl Haniyyah. President Maḩmūd ‘Abbās rahuldas peaministri tagasiastumispalve ja tegi talle kohe ettepaneku moodustada uus valitsus.
Mauritaanias kaaperdas kahe käsirelvaga relvastatud mees pärast pealinna Nouakchotti lennuväljalt õhkutõusmist lennufirmale Air Mauritania kuulunud Boeing 737 tüüpi reisilennuki 71 inimesega pardal. Reisijatel õnnestus kurjategija kahjutuks teha. Lennuk maandus Hispaaniale kuuluvatel Kanaari saartel Las Palmase sõjaväelennuväljal, kus politsei kaaperdaja vahi alla võttis.
Eesti Riigikogu võttis häältega 46:44 vastu keelatud rajatise kõrvaldamise seaduse. President Toomas Hendrik Ilvese hinnangu kohaselt on seadus vastuvõetud kujul vastuolus põhiseadusega ja ta lubas jätta selle välja kuulutamata.
Eesti Riigikogu võttis 66 poolthäälega vastu elektrituruseaduse muutmise seaduse, mis peaks soodustama taastuvatest energiaallikatest elektrienergia tootmist. Seadus jõustub 1. mail.
Eesti Rahvusraamatukogus toimus pealkirja "Inforuumis kaotsi läinud" all IV infopoliitika foorum, mille peaesinejaks oli Ameerika Ühendriikide infootsingu ekspert ja finantsanalüütik Stephen E. Arnold.
Eestis Tallinnas tegutseva elektroonikatehase Elcoteq uueks peadirektoriks nimetati ettevõtte senine finantsdirektor Heikki Mägi.
Eestis Pärnus astusid Isamaa ja Res Publica Liidust välja Res Publica nimekirjas ametisse valitud linnavolikogu liikmed Ahti Kõo, Peeter Saunpere ja Jüri Kukk.

16. veebruar
Itaalia pealinnas Roomas kohtusid Itaalia peaminister Romano Prodi ja Afganistani president Ḩāmid Karzay. Kohtumisel keskenduti Itaalia abile võitluses Afganistani mässuliste relvarühmituste ja narkokaubitsejatega.
Ameerika Ühendriikide Kongressi Esindajatekoda võttis vastu resolutsiooni, millega mõisteti hukka president George W. Bushi kava saata Iraaki täiendavalt 21 500 sõdurit.
Iraani kaguosas Zāhedāni linnas puhkesid kokkupõrked politsei ja relvastatud sunniidi mässuliste vahel. Kokkupõrked said alguse pärast mässuliste korraldatud teist pommiplahvatust.
Kasahstanis Karagandõ oblastis kukkus alla sõjaväe hävituslennuk MiG-31. Õnnetuses hukkusid mõlemad lennuki piloodid.
Nepali pealinnas Katmandus ründasid rahvahulgad templisse suundunud kuningas Gyanendrat, loopides teda kividega. Kuningas pääses rünnakust vigastusteta.
Türkmenistani pealinna Aşgabati kesktelegraafi hoones avati riigi kaks esimest internetikohvikut.
Eesti Näituste messikeskuses avati turismimess Tourest 2007. Avakõnega esines välisminister Urmas Paet.

17. veebruar
Itaalia kirdeosas Vicenza linnas toimus tuhandete osavõtjatega meeleavaldus, millega protesteeriti piirkonnas paikneva Ameerika Ühendriikide sõjaväebaasi laiendamise vastu.
Prantsusmaa pealinnas Pariisis peetud tseremoonial andis president Jacques Chirac Ameerika Ühendriikide filmilavastajale Clint Eastwoodile üle Auleegioni ordeni.
Saksamaal Berliini rahvusvahelisel filmifestivalil võitis parima filmi Kuldkaru auhinna Hiina režissööri Wang Quanani film "Tuya de hun shi" ("Tuya abielu"). Parimaks režissööriks tunnistati Ameerika Ühendriikide filmilavastaja Joseph Cedar filmi "Beaufort" eest. Parima meesnäitleja auhinna pälvis Argentina näitleja Julio Chávez ja parima naisnäitleja auhinna sakslanna Nina Hoss.
Venemaa transpordiminister Igor Levitin teatas avalikkusele kavast keelustada lennukimudelite Tu-134 ja Tu-154 kasutamine reisijate veoks. Asenduslennukite puudumise tõttu võib eelmainitud mudeleid kasutada veel viie aasta jooksul.
Ameerika Ühendriikide riigisekretär Condoleezza Rice tegi üllatusvisiidi Iraagi pealinna Bagdadi, kohtudes riigi peaministri Nūrī al-Mālikīga.
Ameerika Ühendriikide Kongressi Senat blokeeris eelmisel päeval esindajatekoja poolt vastu võetud resolutsiooni edasise arutelu. President George W. Bushi Iraagi strateegiat kritiseeriv resolutsioon sai vajaliku 60 hääle asemel vaid 56 senaatori toetuse.
Indias Madhya Pradeshi osariigis Ratlami linnas leidsid politseinikud vihje alusel kristliku misjonihaigla juurde maetuna suurel hulgal vastsündinud imikute ja loodete luutükke. Kaks haiglatöötajat sattusid kahtluse alla ebaseaduslike abortide sooritamises.
Pakistani edelaosas Quetta linnas õhkis ennast ringkonnakohtu hoones enesetaputerrorist. Rünnakus hukkus viisteist inimest, nende seas kohtunik, mitu juristi ja kohtuametnikku.
Lesothos toimusid parlamendivalimised. Valimised võitis valitsev partei Lesotho Demokraatide Kongress.
Eestis Sillamäe sadamas riivas hommikul kella 8 ajal Kambodža kaubalaev sadamakai ääres seisnud parvlaeva Vironia, mis sai kergelt mõlkida.

18. veebruar
Albaanias toimusid kohalike omavalitsuste valimised. Esialgsetel andmetel saatis edu Albaania Sotsialistlikku Parteid, mis kogus 54 protsendi valijate toetuse.
Venemaal Peterburis Nevski prospektil asuvas McDonald'si kiirtoidurestoranis toimus kohaliku aja järgi kell 20.30 pommiplahvatus, milles sai vigastada kuus inimest, neist kaks lapsed.
Bahamal astus tagasi riigi immigratsiooniminister Shane Gibson, keda kahtlustati intiimsuhetes hiljuti surnud modelli ja näitleja Anna Nicole Smithiga. Nende väidetavas vahekorras nähti põhjust, miks Smith sai lihtsustatud korras elamisloa Bahamal.
Colombias esitas president Álvaro Uribe Vélezile tagasiastumispalve välisminister Maria Consuelo Araújo. Tagasiastumise põhjuseks sai ministri venna, senaator Álvaro Araújo arreteerimine kahtlustatuna sidemetes mässuliste relvarühmitustega.
Afganistani kaguosas Zābuli provintsis kukkus mootoririkke tõttu alla Chinook CH-47 tüüpi Ameerika Ühendriikide sõjaväehelikopter. Kaheksa sõdurit sai õnnetuses surma ja neliteist vigastada.
Iraagi pealinna Bagdadi šiiitide linnaosa turul toimus kaks autopommi plahvatust. Kokku hukkus kahes plahvatuses 60 ja vigastada sai 131 inimest.
Tai lõunaosas Yala, Narathiwati, Pattani ja Songkhla provintsis toimusid kohaliku aja järgi kella 19 paiku mitmete hotellide ning baaride läheduses pommiplahvatused. Tõenäoliselt islami separatistide korraldatud 28 rünnakus hukkus 3 ja sai vigastada umbes 50 inimest.
Zimbabwe pealinnas Harares ajas politsei pisargaasi ja veekahureid kasutades laiali opositsiooni meeleavalduse, milleks riigi ülemkohus oli eelmisel päeval loa andnud.

19. veebruar
Prantsusmaale kuuluva Korsika saare lähistel kukkus Vahemerre Prantsuse armee hävituslennuk Mirage 2000. Lennuki piloot sai õnnetuses surma.
Rumeenias mõisteti 14 aastaks vangi õigeusu preester Daniel Petru Corogeanu, kes viis 2005. aastal läbi eksortsismi rituaali, mille tulemusena suri nälga 23-aastane nunn Irina Cornici. Väiksemad karistused mõisteti veel rituaalis osalenud neljale nunnale.
Venemaa pealinna Moskva lähistel Vidnoje linnas lasti kohaliku aja järgi umbes kell 21 maha Moskva Tšerjomuški linnarajooni valitsuse juht Sergei Burkotov ja tema autojuht.
Ameerika Ühendriikide New Jersey osariigis jõustus uus tsiviilpartnerluse seadus, mis andis samasoolistele paaridele võimaluse oma kooselu seaduslikult registreerida.
Colombia president Álvaro Uribe Vélez nimetas uueks välisministriks 51-aastase Fernando Araújo, kes on varem olnud riigi kaitseminister ja kes oli viimased kuus aastat vasakpoolsete mässuliste vangistuses.
Iisraelis Jeruusalemmas toimus Ameerika Ühendriikide riigisekretäri Condoleezza Rice'i kohtumine Iisraeli peaministri Ehud Olmerti ja Palestiina omavalitsuse presidendi Maḩmūd ‘Abbāsiga.
Indias Panipati linna lähistel toimus kohaliku aja järgi kesköö paiku New Delhist Lahoresse teel olnud reisirongis kaks pommiplahvatust. Plahvatustes ja selle tulemusena kahes vagunis puhkenud tulekahjus hukkus 26 inimest.
Lõuna-Aafrika Vabariigi Limpopo provintsis Makhado linna lähistel põrkasid maanteel kokku kaks vastassuunas liikunud reisibussi. Õnnetuses hukkus 17 inimest.
Somaalia kodusõda: Somaalia ajutine valitsus moodustas pealinnas Muqdishos sõduritest ja politseinikest terrorismivastase võitluse üksuse, mille eesmärgiks on ohjeldada islamistide rünnakuid pealinnas.
Eestis algas 2007. aasta Riigikogu valimiste eelhääletus maakonnakeskustes ja välisesindustes. Esimesel päeval käis eelhääletusel valimas 2004 inimest.
Eesti president Toomas Hendrik Ilves alustas kahepäevast ametlikku visiiti Suurbritannias. Esimesel päeval esines ta loenguga Oxfordi Ülikoolis.
Tallinnas Hirvepargis Kaitseliidu peastaabi hoone vastas avati admiral Johan Pitka monument.
Eestis nimetas ärimees Urmas Sõõrumaale kuuluva kinnisvaraettevõtte Rotermann Grupp nõukogu ettevõtte juhatuse uueks esimeheks Jaan Tootsi.
Eestis kinnitas Tallinna Börsi nõukogu ettevõtte juhatuse esimeheks 35-aastase Andrus Alberi, kes töötas seni Eesti Panga presidendi nõunikuna.

20. veebruar
Ameerika Ühendriikides astus ametisse riikliku julgeoleku direktor John Michael McConnell, kes oli nimetatud sellele ametikohale 5. jaanuaril.
Guatemala Vabariigi pealinna Guatemala lähistelt leiti kuulidest läbistatud ja põlema pandud autost kolme tapetud El Salvadori poliitiku ning nende autojuhi surnukehad. Eduardo D'Aubuisson, William Pichinte ja José Ramon Gonzalez olid Kesk-Ameerika Parlamendi liikmed ja kuulusid El Salvadori valitsevasse ARENA parteisse.
Fidži peaminister ja sõjaväeline valitseja Frank Bainimarama teatas, et kavatseb korraldada uued parlamendivalimised aastal 2010.
Jordaania pealinnas ‘Ammānis kohtusid Ameerika Ühendriikide riigisekretär Condoleezza Rice ja Jordaania kuningas ‘Abdullāh II.
Pakistanis Gujranwala linnas lasti maha Pandžabi provintsi sotsiaalminister Zill-e-Huma. Naisministrit tulistati pähe kohtumise ajal oma partei aktivistidega.
Kongo Demokraatlikus Vabariigis mõistis sõjaväekohus eluks ajaks vangi kolmteist sõdurit, kes tapsid riigi kirdeosas umbes kolmkümmend tsiviilisikut.
Somaalia kodusõda: Somaalia pealinnas Muqdishos toimus tulevahetus Somaalia ja Etioopia vägede ning islamistlike mässuliste vahel. Mõlema osapoole mürsud ja miinid tabasid ka elamurajoone, hukkus kaksteist inimest.
Somaalia kodusõda: ÜRO Julgeolekunõukogu kiitis heaks Aafrika Liidu kuuekuulise rahutagamismissiooni Somaalias.
Zimbabwe president Robert Mugabe teatas oma 83. sünnipäeva puhul riigitelevisioonile antud tunniajases intervjuus, et ei kavatse ametist tagasi astuda, ja kritiseeris poliitikuid, kes on selliste väidete või ettepanekutega esinenud.
Eestis kiitis Riigikogu 66 poolthäälega heaks põhiseaduse preambuli täienduse, mis sätestab eesti keele riikliku kaitse. Seaduse jõustumiseks peab selle heaks kiitma ka Riigikogu järgmine koosseis.
Eestis avaldas Pärnu linnavolikogu umbusaldust Isamaa ja Res Publica Liitu kuuluvatele abilinnapeadele Mart Allikule ja Raul Sarandile. Uuteks abilinnapeadeks valiti Reformierakonna liige Jane Mets ning parteitu Peeter Saunpere.
Eestis sõlmis ettevõtja Oliver Kruudale kuuluv aktsiaselts Kalev lepingu trükifirma Uniprint 80 protsendi aktsiate ostuks, millega sai Kalevist Uniprindi ainuomanik. Tehingu väärtuseks oli 54,8 miljonit Eesti krooni.

21. veebruar
Austria pealinnas Viinis toimus Serbia valitsuse ja Kosovo albaanlaste kogukonna esindajate vaheliste kõneluste lõppvoor. Kõnelusi juhatas ÜRO eriesindaja Kosovos Martti Ahtisaari; need lõppesid tulemusteta.
Bosnia ja Hertsegoviina koosseisu kuuluva Bosnia ja Hertsegoviina Föderatsiooni presidendiks nimetati Borjana Kristo.
Itaalia valitsuskoalitsioon kaotas Senatis hääletuse valitsuse välispoliitilise kava toetuseks. Saja kuuekümne vajaliku hääle asemel kogus eelnõu vaid saja viiekümne kaheksa senaatori toetuse, vastu hääletas 136 senaatorit. Pärast hääletust toimunud valitsuskabineti istungil otsustas peaminister Romano Prodi valitsus tagasi astuda.
Suurbritannia peaminister Tony Blair esines parlamendis kõnega, milles teatas, et vähendab lähikuudel Iraagis teenivate Briti sõdurite arvu tuhande kuuesaja mehe võrra ja loodab suve lõpuks kodumaale tagasi tuua täiendavalt veel viissada sõdurit.
Türgi suurimas linnas İstanbulis varises kohaliku aja järgi veidi pärast keskööd kokku viiekorruseline elumaja. Õnnetuses hukkus vähemalt kaks ja sai vigastada kakskümmend kaheksa inimest.
Venemaa maksuteenistuse uueks juhatajaks nimetati senine juhataja asetäitja Mihhail Mokretsov. Tema eelkäija Anatoli Serdjukov sai 15. veebruaril kaitseministriks.
Zimbabwe pealinnas Harares kehtestas politsei kolmekuulise keelu poliitilistele kogunemistele ja meeleavaldustele.
Eestis teatati 34 Eesti kodaniku vahistamisest Europoli poolt korraldatud rahvusvahelise politseioperatsiooni käigus. Vahistatud isikuid kahtlustatakse viieteistkümnes relvastatud juveeliäri röövis Itaalias aastatel 2004–2006. Operatsioonis osales ka Eesti keskkriminaalpolitsei.
Eestis Paide lähistel Mündi külas avati osaühingu Jalacell tehas, kus valmistatakse Soome firma Tunturi trenažööre ja sõudeergomeetreid.

22. veebruar
Hollandis vannutati ametisse peaminister Jan Peter Balkenende uus valitsuskabinet. Välisministriks sai Maxime Verhagen, siseministriks Guusje ter Horst, kaitseministriks Eimert van Middelkoop ja rahandusministriks Wouter Bos.
Itaalia senise valitsuskoalitsiooni erakonnad jõudsid kokkuleppele peaminister Romano Prodi toetamises, andes talle sellega võimaluse uue valitsuse moodustamiseks.
Ameerika Ühendriikides mõisteti sajaks aastaks vangi USA armee seersant Paul Cortez, kes oli Iraagi missioonil osalenud 14-aastase Iraagi tüdruku grupiviisilises vägistamises ja tapmises.
Ameerika Ühendriikide asepresident Dick Cheney alustas ametlikku visiiti Austraalias, kohtudes Austraalia peaministri John Howardiga. Sydneys peetud kõnes avaldas ta Austraaliale tunnustust toetuse ja osaluse eest sõjalises missioonis Iraagis.
Colombias vahistati riigi julgeolekuteenistuste endine ülem Jorge Noguera, kellele esitati süüdistus mõrva organiseerimises ja koostöös parempoolsete relvarühmitustega.
Guatemalas arreteeriti neli politseinikku, keda seostatakse kolme El Salvadori poliitiku mõrvamisega 20. veebruaril.
Indoneesias süttis põlema pealinnast Jakartast Bangka saarele teel olnud parvlaev Levina I. Õnnetuses hukkus vähemalt seitse inimest, nende seas kaks last.
Mosambiigi keskosas asuvat Inhambane provintsi tabas troopiline tsüklon Favio. Kiirusega kuni 270 km/h puhuvad tuuled hävitasid maju ja tekitasid ulatuslikke elektrikatkestusi. Kannatada sai vähemalt kakskümmend inimest.
Somaalia kodusõda: Somaalia pealinna Muqdisho lennuvälja tulistati miinipildujatest, kannatada sai üks maandumisrada. Inimesed rünnakus kannatada ei saanud.
Eestis Tallinna kinos Coca Cola Plaza esilinastus Rain Tolgi ja Andres Maimiku lavastatud uus Eesti mängufilm "Jan Uuspõld läheb Tartusse".
Eestis avaldas nädalaleht Eesti Ekspress artikli sõjaväeluure uurimistegevusest, mille raames jälgiti põhjuseta kaitseministeeriumi ametnike tööd, kontaktisikuid ja kohtumisi. Artikli andmete põhjal võis sõjaväeluure tegeleda ebaseadusliku jälitustegevusega.
Eestis peatas kolmeks kuuks oma volitused Tallinna linnavolikogu liige Elmar Sepp, kellele sooviti samal päeval toimunud linnavolikogu istungil umbusaldust avaldada. Tema asendusliikmeks linnavolikogus sai 89-aastane filmioperaator Semjon Školnikov.

23. veebruar
Lätis Alsunga hooldekodus puhkes öösel tulekahju. Põlengus hukkus kakskümmend viis inimest, kuuskümmend kuus inimest õnnestus põlevast hoonest päästa. Tegu oli ohvriterohkeima tuleõnnetusega Lätis pärast taasiseseisvumist.
Suurbritannias Cumbria krahvkonnas Grayriggis sõitis kohaliku aja järgi kell 20.15 teelt välja Glasgow'st Londonisse teel olnud kiirrong. Õnnetuses hukkus üks ja sai vigastada kakskümmend kaks inimest.
Venemaa pealinnas Moskvas loobiti pruuni värviga täidetud kondoomidega Eesti saatkonna hoonet. Tõenäoliselt korraldasid vandalismiakti noorteliikumise Noor Venemaa aktivistid.
Ameerika Ühendriikide pealinnas Washingtonis toimunud kohtumisel leppisid Ameerika Ühendriikide kaitseminister Robert Gates ja Lõuna-Korea kaitseminister Kim Jang-soo kokku, et Ameerika Ühendriigid loobuvad kontrollist Lõuna-Korea armee üle aastaks 2012. Alates Korea sõjast kuulub kontroll Lõuna-Korea armee üle sõjaolukorras USA väejuhatusele.
Colombia president Álvaro Uribe Vélez esines ametliku avaldusega, milles avaldas valmisolekut taasalustada läbirääkimisi vasakpoolse mässulise relvarühmitusega FARC.
Guatemala Vabariigi pealinna Guatemala vaeste linnaosas varises maapinda tekkinud saja meetri sügavusse auku mitu elumaja ja üks veoauto. Umbes tuhat maja piirkonnas evakueeriti.
Kanada ülemkohus tühistas alates 1978. aastast kehtinud julgeolekusertifikaadi süsteemi, mille alusel oli võimalik välismaalt pärit kahtlusaluseid isikuid määramata ajaks vahistada ja maalt välja saata.
Peruus astus ametist tagasi siseminister Pilar Mazzetti.
Pakistani armee viis läbi ballistilise kaugmaaraketi Haft VI katsetuse. Tuumalõhkepea kandmiseks võimelise ja 2000 kilomeetrise laskeulatusega raketi katsetus kulges edukalt.
Guinea parlament lükkas ühehäälselt tagasi president Lansana Conté taotluse pikendada riigis kehtivat sõjaseisukorda.
Sudaani president ‘Umar Ḩasan Aḩmad al-Bashīr esines Ameerika Ühendriikides Detroitis toimunud organisatsiooni Nation of Islam videokonverentsil. Oma kõnes süüdistas ta lääneriike Dārfūri konflikti ulatuse liialdamises.
Tšaadi peaminister Pascal Yoadimnadji suri Prantsusmaal ravil viibides. Peaministri kohusetäitjaks nimetati infrastruktuuride minister Adoum Younousmi.

24. veebruar
Itaalia president Giorgio Napolitano keeldus vastu võtmast peaminister Romano Prodi tagasiastumispalvet ja palus tal esitada oma valitsuskabineti koosseis usaldushääletusele parlamendi mõlemas kojas.
Venemaal Krasnodari krais katkes Sotši linna varustamine soojusenergiaga. Energiavarustuse katkemise põhjustas plahvatus Maikopist Sotšisse kulgeval gaasijuhtmel.
Venemaa pealinnas Moskvas toimus Eesti saatkonna juures noorteorganisatsiooni Noor Venemaa korraldatud meeleavaldus, kus protesteeriti president Toomas Hendrik Ilvese poolt telekanalile BBC antud intervjuus sisaldunud seisukoha vastu, milles nimetati Nõukogude sõdureid bandiitide jõuguks. Miilits vahistas kolm meeleavaldajat. Kokku osales üritusel 25 noorteliikumise aktivisti.
Indias Manipuri osariigis tulistati käsirelvadest ja granaatidega politseinike patrullautot. Rünnakus hukkus kohapeal kaksteist politseinikku, kaks suri saadud vigastustesse haiglas.
Iraagi lääneosas Habbaniya linnas sunniitide mošee lähistel õhkis enesetaputerrorist kütuseveoki. Rünnakus hukkus 37 inimest ja sai vigastada üle 60 inimese.
Burkina Faso pealinnas Ouagadougous algas Ouagadougou Pan-Aafrika Filmi- ja Televisioonifestival (FESPACO).
Eestis Tallinnas jäeti esimest korda alates taasiseseisvumisest külma ilma tõttu ära vabariigi aastapäeva tähistamiseks kavandatud kaitsejõudude paraad.
Eestis Tartus teatris Vanemuine toimus Eesti presidendi Toomas Hendrik Ilvese ja tema abikaasa Evelin Ilvese vabariigi aastapäeva vastuvõtt.

25. veebruar
Leedus toimusid kohalike omavalitsuste valimised. Valimised võitis Isamaaliit (konservatiivid, poliitvangid ja küüditatud, kristlikud demokraadid), teiseks jäi valitsev Leedu Sotsiaaldemokraatlik Partei ja kolmandaks endise presidendi Rolandas Paksase koalitsioon "Korra ja Õigluse Eest". Valimistest võttis osa 39,7 protsenti hääleõiguslikest kodanikest.
Ameerika Ühendriikides anti kätte filmiauhinnad Oscar. Parima filmi auhinna pälvis "Kahe tule vahel" ("The Departed"), selle lavastaja Martin Scorsese tunnistati parimaks režissööriks. Parima meespeaosalise preemia anti Forest Whitakerile Idi Amini rolli eest filmis "Šotimaa viimane kuningas" ("The Last King of Scotland") ja parima naispeaosalise preemia Dame Helen Mirrenile Elizabeth II rolli eest filmis "Kuninganna" ("The Queen").
Guatemalas Boqueroni vanglas lasti segastel asjaoludel maha neli politseinikku, keda kahtlustati kolme El Salvadori poliitiku mõrvamises. Poliitikute ja nende autojuhi surnukehad leiti 20. veebruaril.
Ida-Timoris teatas peaminister José Ramos Horta oma kavatsusest kandideerida aprillis toimuvatel presidendivalimistel.
Iraagi pealinna Bagdadi kesklinnas plahvatas saja meetri kaugusel Iraani saatkonnast autopomm. Rünnakus hukkus üks ja sai vigastada neli inimest. Politsei hinnangul ei olnud rünnak siiski suunatud saatkonna vastu.
Taiwani peaminister Su Tseng-chang teatas oma kavatsusest kandideerida 2008. aasta presidendivalimistel.
Guinea president Lansana Conté vabastas ametist peaminister Eugène Camara ja lubas nimetada uue, ametiühingutele vastuvõetava peaministrikandidaadi. Ametiühingud teatasid vastusena üleriigilise üldstreigi lõpetamisest.
Senegalis toimusid presidendivalimised. Valimised võitis senine riigipea Abdoulaye Wade, kes kogus 55,7 protsendi valijate toetuse.

26. veebruar
ÜRO Rahvusvaheline Kohus mõistis Serbia õigeks 1990. aastatel Bosnia ja Hertsegoviinas toime pandud genotsiidis, kuid leidis samas, et Serbia valitsus rikkus rahvusvahelist õigust, kui ta ei üritanud ära hoida 1995. aastal toime pandud Srebrenica massimõrva.
Suurbritannia kaitseminister Des Browne teatas kõnes parlamendile valitsuse kavast saata Afganistani rahutagamismissioonile täiendavalt 1400 Briti sõdurit.
Ameerika Ühendriikide asepresident Dick Cheney tegi üllatusvisiidi Pakistani, kohtudes Islamabadis Pakistani presidendi Pervez Musharrafiga.
Iraagi pealinnas Bagdadis plahvatas avalike tööde ministeeriumis pomm. Rünnakus sai surma kuus ja vigastada üle kahekümne viie inimese. Kergelt vigastatute seas olid ka asepresident Adel Abdul Mahdi ja avalike tööde minister Riad Ghraib.
Iraagi valitsus kiitis heaks uue naftaseaduse eelnõu, mis näeb ette riiklike naftatulude jagamise Iraagi erinevate rahvus- ja usurühmade vahel.
Saudi Araabia loodeosas Madain Salehi varemete lähistel ründasid relvastatud isikud Prantsusmaa kodanikke, kellest osa olid muslimi palverändurid. Rünnakus hukkus kolm inimest.
Guineas peeti rahvuslikku mälestuspäeva hiljutistes ametiühingute toetajate ja valitsusvägede kokkupõrgetes hukkunud inimeste mälestuseks. Kokku hukkus seitsme nädala kestel kokkupõrgetes sada kümme inimest.
Guinea president Lansana Conté nimetas riigi uueks peaministriks endise diplomaadi Lansana Kouyaté.
Tšaadi uueks peaministriks nimetati Delwa Kassiré Koumakoye.
Eestis vabastas kaitseväe juhataja Ants Laaneots ametist luurepataljoni ülema major Riho Ühtegi. Tema asemele nimetati kapten Tarmo Ränisoo.
Eestis algas Riigikogu valimiste eelhääletus elukohajärgsetes valimisjaoskondades ja elektrooniline hääletamine.
Eestis Tallinnas Humala tänavas võttis mees kella 11 paiku kodus pantvangi oma abikaasa ja kaks last, ähvardades neid relvaga. Neli tundi kestnud kriisiolukord lõppes kell 15.15, kui mees tulistas iseennast ja toimetati seejärel haiglasse.
Eesti Kirjanike Liit kuulutas välja Friedebert Tuglase novelliauhinna laureaadid. Jürgen Roostele sai auhinna novelli "Pornofilm ja pudel viina" eest ja Mats Traadile novelli "Sarviku armastus" eest.
Eestis rahuldas aktsiaseltsi Viisnurk nõukogu firma tegevjuhi Toivo Kuldmäe tagasiastumispalve. Kuldmäe tagasiastumise tingisid talle esitatud süüdistused perevägivallas.

27. veebruar
Brasiilia suurimas linnas Rio de Janeiros pussitati surnuks kolm Prantsusmaa–Brasiilia humanitaarabiorganisatsiooni Terr'Ativa prantslasest töötajat. Kuriteos süüdistatuna vahistati organisatsiooni kohalik laekur, kes tellis mõrvad oma varguste varjamiseks.
Kuuba president Fidel Castro kõneles raadio otse-eetris oma liitlase, Venezuela presidendi Hugo Chávezega. Tegu oli Castro esimese reaalajas esinemisega pärast haigestumist juulis 2006.
Mehhiko ülemkohus tunnistas põhiseadusevastaseks seaduse, mille kohaselt olid HIV-positiivsed sõdurid sunnitud armeeteenistusest lahkuma. Edaspidi võib teenistusest kõrvaldada vaid isikuid, kelle tervislik seisund takistab otseselt nende ametikohustuste täitmist.
Paapua Uus-Guineas vallandati kaitseminister Martin Aini. Kaitseministri kohuseid asus täitma peaminister Michael Somare.
Afganistani pealinnast Kabulist kuuekümne kilomeetri kaugusel asuva Ameerika Ühendriikide Bagrami sõjaväebaasi juures lasi ennast õhku enesetaputerrorist. Rünnakus hukkus üheksateist ja sai vigastada kümme inimest. Rünnaku ajal viibis sõjaväebaasis Ameerika Ühendriikide asepresident Dick Cheney.
Nepali lõunaosas Chitavani maakonnas kukkus jõekaldast alla buss umbes 45 reisijaga. Õnnetuses sai surma 13 inimest.
Sri Lanka idaosas tulistas mässuline relvarühmitus Tamili Tiigrid granaadiheitjatest Batticaloa sõjaväebaasi. Kergeid vigastusi said rünnaku ajal baasis viibinud Itaalia suursaadik Prio Mariani ja Ameerika Ühendriikide suursaadik Robert Blake.
Sri Lanka merevägi korraldas hilisõhtul riigi kirdeosas Trincomalee lähistel operatsiooni mässulise relvarühmituse Tamili Tiigrid vastu, uputades kaks nende mootorpaati. Rünnakus hukkus kaksteist relvarühmituse liiget.
Libeerias astus ametist tagasi minister Willis Knuckles, president Ellen Johnson-Sirleafi usaldusisik. Nädal varem oli meedia avaldanud fotod ministrist seksuaalvahekorras kahe võõra naisega.

28. veebruar
Itaalia peaminister Romano Prodi võitis Senatis toimunud usaldushääletuse. Prodi vasaktsentristliku valitsuse ametis jätkamist toetas 162, vastu oli 157 senaatorit.
Prantsusmaal ja Saksamaal algasid lennukitootja Airbus tehastes ulatuslikud tööseisakud, millega protesteeriti firma kava vastu koondada aastaks 2010 kümme tuhat töökohta.
Ameerika Ühendriikides teatas Vabariiklikku Parteisse kuuluv senaator John McCain telekanali CBS saatejuhile David Lettermanile antud intervjuus oma kavatsusest kandideerida 2008. aasta presidendivalimistel.
Ameerika Ühendriikides keelustas New Yorgi linnavolikogu rassistliku alatooniga, mustanahalisi halvustava sõna nigger kasutamise. Linnavolikogu otsus on eelkõige sümboolse tähendusega, sest ta ei oma seaduslikku jõudu.
Iisraeli armee viis Jordani Läänekaldal läbi sõjalise operatsiooni, mille käigus piirati sisse Nabluse linn ja tapeti Janīnis kolm palestiinlast.
Tais astus tagasi rahandusminister Pridiyathorn Devakula, tuues põhjuseks talle meedia poolt osaks saanud kriitika ja erimeelsused valitsuse liikmete seas.
Libeerias teatati süüdistuse esitamisest riigi endisele ajutisele presidendile Gyude Bryantile, keda kahtlustatakse enam kui 1 miljoni USA dollari ulatuses riigi raha omastamises.
Ugandas lõppes kuus kuud kestnud vaherahu valitsuse ja mässulise relvarühmituse Issanda Vastupanuarmee vahel.
Eestis lõppes Riigikogu valimiste eelhääletamine elukohajärgsetes valimisjaoskondades ja elektrooniline hääletamine.

2007-02